Document ID: 32015D0206

KOMMISSIONENS GENNEMFØRELSESAFGØRELSE (EU) 2015/206
af 9. februar 2015
om godkendelse af Daimler AG's effektive udvendige lysfunktioner, som anvender lysemitterende dioder (LED), som en innovativ teknologi til reduktion af CO2-emissioner fra nye personbiler i henhold til Europa-Parlamentets og Rådets forordning (EF) nr. 443/2009
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EF) nr. 443/2009 af 23. april 2009 om fastsættelse af præstationsnormer for nye personbilers emissioner inden for Fællesskabets integrerede tilgang til at nedbringe CO2-emissionerne fra personbiler og lette erhvervskøretøjer (1), særlig artikel 12, stk. 4, og
ud fra følgende betragtninger:
(1)
Producenten Daimler AG (»ansøgeren«) indgav en ansøgning om godkendelse af effektive udvendige lysfunktioner, som anvender lysemitterende dioder (LED), som en innovativ teknologi den 14. november 2013. Ansøgningens fuldstændighed blev vurderet i henhold til artikel 4 i Kommissionens gennemførelsesforordning (EU) nr. 725/2011 (2). Kommissionen konstaterede, at der manglede visse relevante oplysninger i den oprindelig ansøgning, og bad ansøgeren færdiggøre ansøgningen. Ansøgeren fremsendte de ønskede oplysninger den 14. maj 2014. Kommissionen fandt, at ansøgningen var fuldstændig, og dagen efter den officielle modtagelse af de fuldstændige oplysninger, dvs. den 15. maj 2014, begyndte perioden for Kommissionens vurdering af ansøgningen.
(2)
Ansøgningen er blevet vurderet i henhold til artikel 12 i forordning (EF) nr. 443/2009, gennemførelsesforordning (EU) nr. 725/2011 og de tekniske retningslinjer for forberedelse af ansøgninger om godkendelse af innovative teknologier i henhold til forordning (EF) nr. 443/2009 (»de tekniske retningslinjer«) (3).
(3)
Ansøgningen vedrører effektive udvendige lysfunktioner, som anvender lysemitterende dioder, i forlygternes nærlys, fjernlys og positionslys samt nummerpladelygten. Denne teknologipakke ligner de innovative teknologier, der er godkendt som miljøinnovationer i Kommissionens gennemførelsesafgørelse 2013/128/EU (4) og 2014/128/EU (5). Det bør også bemærkes, at Daimler AG's ansøgning er baseret på den forenklede tilgang, der er beskrevet i de tekniske retningslinjer, ligesom den ansøgning, der tidligere er godkendt ved gennemførelsesafgørelse 2014/128/EU, medens ansøgningen godkendt ved gennemførelsesafgørelse 2013/128/EU var baseret på den omfattende tilgang.
(4)
Kommissionen finder, at de oplysninger, der er angivet i ansøgningen, viser, at betingelserne og kriterierne i artikel 12 i forordning (EF) nr. 443/2009 samt i artikel 2 og 4 i gennemførelsesforordning (EU) nr. 725/2011 er opfyldt.
(5)
Ansøgeren har dokumenteret, at brugen af LED i forlygternes nærlys, fjernlys og positionslys samt i nummerpladelygten ikke blev benyttet i mere end 3 % af nye personbiler registreret i referenceåret 2009. Til støtte herfor henviser ansøgeren til de tekniske retningslinjer, som refererer til CLEPA Light Sight Safety. Ansøgeren har benyttet prædefinerede funktioner og gennemsnitsdata i overensstemmelse med den forenklede tilgang som beskrevet i de tekniske retningslinjer.
(6)
I overensstemmelse med den forenklede tilgang beskrevet i de tekniske retningslinjer har ansøgeren anvendt halogenlyskilder som teknologi i grundscenariet for at påvise CO2-besparelsen ved anvendelse af det effektive udvendige lys, som anvender lysemitterende dioder i forlygternes nærlys, fjernlys og positionslys samt i nummerpladelygten.
(7)
Ansøgeren har forelagt en metode til afprøvning af CO2-reduktionerne, som indeholder formler, der er i overensstemmelse med formlerne beskrevet i de tekniske retningslinjer for den forenklede tilgang vedrørende lysfunktioner. Da ansøgeren har ansøgt om godkendelse af en effektiv teknologipakke af effektive udvendige lysfunktioner, som anvender LED, finder Kommissionen det passende at tilpasse formlen for beregningen af CO2-besparelser, så den afspejler de samlede CO2-besparelser for pakken. Som følge heraf af er den metode, der er anført i bilaget til denne afgørelse, på visse væsentlige områder forskellig fra metoden, som er godkendt ved gennemførelsesafgørelse 2014/128/EU. Kommissionen vurderer, at prøvningsmetodologien vil give prøvningsresultater, der er verificerbare, reproducerbare og sammenlignelige, og at den på en realistisk måde kan påvise CO2-besparelserne, der opnås ved brug af den innovative teknologi, med stor statistisk signifikans i overensstemmelse med artikel 6 i gennemførelsesforordning (EU) nr. 725/2011.
(8)
På baggrund heraf finder Kommissionen, at ansøgeren på tilfredsstillende vis har påvist, at den emissionsbesparelse, der opnås ved brug af den innovative teknologi, er mindst 1 g CO2 pr. km.
(9)
Eftersom aktivering af de udvendige lysfunktioner ikke er påkrævet for den CO2-emissionsprøvning til typegodkendelse, som er omhandlet i Europa-Parlamentets og Rådets forordning (EF) nr. 715/2007 (6) og Kommissionens forordning (EF) nr. 692/2008 (7), finder Kommissionen, at teknologien ikke er omfattet af standardprøvecyklussen.
(10)
Aktiveringen af de relevante lysfunktioner er obligatorisk for at sikre, at driften af køretøjet er sikker, og er således ikke afhængig af førerens valg. På dette grundlag finder Kommissionen, at producenten må betragtes som ansvarlig for den nedsættelse af CO2-emissionerne, der følger af brugen af LED.
(11)
Kommissionen konstaterer, at verifikationsrapporten er udarbejdet af TÜV NORD Mobilität GmbH & Co. KG, som er et uafhængigt og godkendt organ, og at rapporten understøtter ansøgningens konklusioner og resultater.
(12)
På baggrund heraf finder Kommissionen, at der ikke bør gøres indvendinger mod godkendelsen af den pågældende innovative teknologi.
(13)
Enhver producent, som ønsker at drage fordel af en nedbringelse af sine gennemsnitlige specifikke CO2-emissioner for at nå sine specifikke emissionsmål ved hjælp af de CO2-besparelser, der opnås ved brug af den innovative teknologi, der godkendes ved denne afgørelse, skal i henhold til artikel 11, stk. 1, i gennemførelsesforordning (EU) nr. 725/2011 henvise til denne afgørelse, når producenten ansøger om et EF-typegodkendelsescertifikat for de relevante køretøjer.
(14)
Med henblik på fastsættelse af den generelle miljøinnovationskode, der skal anvendes i de relevante typegodkendelsesdokumenter i overensstemmelse med bilag I, VIII og IX til Europa-Parlamentets og Rådets direktiv 2007/46/EF (8), bør der fastsættes en individuel kode, der skal anvendes for den innovative teknologi, som godkendes ved nærværende afgørelse.
(15)
Vurderingsperioden for den innovative teknologi, der er omhandlet i artikel 10, stk. 2, i gennemførelsesforordning (EU) nr. 725/2011, er ved at udløbe. Det er derfor hensigtsmæssigt, at afgørelsen træder i kraft hurtigst muligt -
VEDTAGET DENNE AFGØRELSE:
Artikel 1
1. De effektive udvendige lysfunktioner, som anvender lystemitterende dioder (LED) til brug i køretøjer i klasse M1 godkendes som en innovativ teknologi, jf. artikel 12 i forordning (EF) nr. 443/2009.
2. Reduktionen af CO2-emissioner ved brug af de i stk. 1 omhandlede effektive udvendige lysfunktioner, som anvender lysemitterende dioder (LED), bestemmes ved brug af den metode, der er angivet i bilaget.
3. Den individuelle miljøinnovationskode, der skal anvendes i typegodkendelsesdokumenterne for brug af den innovative teknologi, der er godkendt ved denne afgørelse, er »10«.
Artikel 2
Denne afgørelse træder i kraft på syvendedagen efter offentliggørelsen i Den Europæiske Unions Tidende.
Udfærdiget i Bruxelles, den 9. februar 2015.

Labels: 3
7
8
20